Коми Республикаса Юралысь Вячеслав Гайзер участвуйтiс Сыктыв районса Первомайскöй посёлокын выль школа восьтöмын.

«Ме лыддя зэв тöдчанаторйöн, мый сиктъясын кыпöдчöны выль школаяс да челядьöс видзанiнъяс. Тайö висьталö сы йылысь, мый эм позянлун бура велöдчыны, сöвмыны, овны чужан сиктын. Налы, кодi кöсйö отсавны республикалы, ми кутам лöсьöдны условиеяс», – висьталiс, торйöн кö, Вячеслав Гайзер.

Республикаса Юралысь видзöдлiс выль школасö да пасйис, мый велöдчöм вылö условиеясыс лöсьыдöсь. Содтöд тöдöмлун сетöмлысь позянлунъяссö тöд вылын кутöмöн, кружокъяс да секцияяс вылö вермасны волыны и школа помалысьяс.

«Чайта, тiянлы мойвиис. Öнi Йöзöс велöдан министерстволы, школаöн веськöдлысьяслы колö тайö выль зданиесö вайöдны сы выйöдз, медым тiянлы любö вöлi татчö волыны», – висьталiс В.Гайзер.

Юралысь козьналiс школаса ичöт класса велöдчысьяслы велöдчан класс вылö сертификат.

\*\*\*2008 воын Первомайскöй посёлокса шöр школалы тырис 50 во. Тайö вояснас велöдчан заведение помалiсны 2000-ысь унджык морт, 5 выпускник – зарни медальöн, 18 – эзысь медальöн.

Талун школаын велöдчö 180 челядь, кодъяс олöны «Куниб» сикт овмöдчöмин мутасö пырысь татшöм оланiнъясын: Первомайскöй посёлокын, Куниб сиктын, Шорйыв грездын, Пустöш грездын. Школаса автобус быд лун вайö 5-11 класса велöдчысьясöс Волся сиктысь, Межадор сиктысь. Школаын уджалöны 25 велöдысь.